SKRIFTLIG FORESPØRGSEL E-1020/00

af Lucio Manisco (GUE/NGL) til Kommissionen

(4. april 2000)

Om: Fem tilfælde af tortur og menneskerettighedskrænkelser i Tyrkiet

I de seneste syv dage har en række trykte organer, ngo'er samt kilder i det internationale Røde Kors og FN gjort Europa-Parlamentet opmærksom på en sag omhandlende fem tyrkiske erhvervsfolk, ingeniører og virksomhedsledere Halil Muftuoglu, Emre Nil, Ferhat Terkoglu, Hasan Basri Guner og Timur Ayan som efter at have været udsat for længerevarende og grov tortur er blevet tvunget til at underskrive falske tilståelser af forbrydelser mod staten. Torturen omfattede ifølge ofrenes oplysninger og bevismateriale indsamlet af forskellige kilder, hvilket imidlertid ikke har været omtalt i den tyrkiske presse, bl.a. elektrochokbehandling af testiklerne, oversprøjtning med iskoldt vand samt slag med knipler, der var indviklet i håndklæder for ikke at efterlade spor i form af blodudtrædninger. Ydmygelserne blev begået af betjente og funktionærer i Direktoratet for Organiseret Kriminalitet i Istanbul, en afdeling under det tyrkiske efterforskningspoliti. Alle fem er i øjeblikket tilbageholdt i fængslet i Bayrampasa og afventer retsforfølgning.

1Mener Kommissionen ikke, at dette seneste tilfælde i den lange række af alvorlige krænkelser af menneskerettighederne er et åbenlyst dementi af premierminister Ecevits og hele den tyrkiske regerings erklæringer om reformerne af retssystemet, der allerede er iværksat, og som skulle forberede Tyrkiets indtræden i EU?

2. Mener Kommissionens formand, Romano Prodi, ikke, at den overvejende positive holdning, som den udvidelsesansvarlige kommissær, Vanheugen, gav udtryk for efter sit seneste besøg i Istanbul om de fremskridt, Tyrkiet har gjort på dette område, i høj grad er ubegrundet eller i hvert fald forhastet?

3. Mener Kommissionen ikke, at den bør anmode den tyrkiske regering om en omgående forklaring på den umenneskelige behandling af de fem tilbageholdte, inden forhandlingerne om Tyrkiets optagelse i EU indledes?

Svar afgivet på Kommissionens vegne af Günther Verheugen

(10. maj 2000)

Visse begivenheder der er indtrådt efter Det Europæiske Råds møde i Helsinki, har givet Kommissionen anledning til bekymring med hensyn til menneskerettighedssituationen i Tyrkiet. Kommissionen har hver gang reageret med fasthed over for udviklingen på dette område.

Kommissionen tilskynder generelt set den tyrkiske regering til at give klarere udtryk for at den går ind for demokratisering. Det medlem af Kommissionen der er ansvarligt for udvidelsen af Fællesskabet, gav udtryk for samme standpunkt på sit seneste besøg i Tyrkiet den 9.-10. marts 2000.

Den sag som det ærede medlem henviser til behandles for øjeblikket af de tyrkiske domstole. Kommissionen har modtaget store mængder post vedrørende denne sag og har svaret at den tager disse påstande meget alvorligt og at den agter at anmode de tyrkiske myndigheder om en forklaring.

De rapporterede forhold er, hvis oplysningerne herom er korrekte, aldeles uacceptable, også selv den organisation som de fem nævnte personer er medlem af, rejser visse spørgsmål på grund de antisemitiske standpunkter som den forsvarer og formidler via sit netsted.